As ons die daaglikse stryd teen die sorge en probleme en gevare en sonde stry, wie sou nie wens ons kon sommer nou soos die engele wees nie. Soms het ek al gewens dat ons maar net kan sing soos die engele in die hemel, so volmaak, so mooi.
Tog het ons ’n kort tydjie minder as die engele geword. Die rede daarvoor is die sondeval! Ons het ons kroon-status verloor en minder as die engele geword. Deur die sonde het ons kinders van die toorn van God geword.
Maar dit het Hy gedoen om ons van ons sonde te verlos, sodat ons deur sy kruisoffer weer in ere herstel kan word as die beeld van God ... net minder as ’n goddelike wese (Ps 8)... dus weer bo die engele... die kroon van die hele skepping!
Kom ons bekyk Petrus se argumentering: Hy handel hier oor die heerlike blydskap wat ons as mense het: “ ’n Heerlike en onuitspreeklike blydskap”(vs 9). Hierdie blydskap kom deur die geloof in Christus. Al sien ons Hom nie nou nie, het ons deur die geloof reeds deel aan die saligheid. (vs 8 – sekerheid!)
Ons wat vandag, ná Christus lewe, en die vervulling van die profesieë gesien en gehoor het, ons is veel meer bevoorreg as die profete! Ons weet wat hulle nooit kon weet nie.
Hulle het geweet dat Hy sou betaal vir ons sondes (Bv Jes 53), maar nie werklik verstaan dat dit die kruisdood van Golgota sou wees waar Hy die oordeel en vloek van God vir ons gedra het nie.
Ons het die Bybel wat alles so klinkklaar uitspel! Ons kan daar lees en lees, en weer lees, en vervul word met ’n heerlike blydskap, omdat ons deur die Woord insig kry in sy grootse werke!
Maar ons is nie net grootliks bevoorreg bo die profete van ouds nie. Ons is ook baie bevoorreg bo die engele. Ja, selfs terwyl ons nou ’n kort tydjie minder as die engele gemaak is weens die sondeval... ook nou het ons wat in Christus glo iets “waarin selfs die engele begerig is om in te sien” (vs 12).
Ons het die voorreg om te verstaan wat VERLOSSING beteken. Ja, wat dit in die ware sin van die woord beteken! Ons kan dit aan eie lyf ervaar! Die engele sal nooit die ervaring van Christus se oorwinning so kan beleef soos ons nie!
“Ere aan God in die hoogste hemele en vrede op aarde, vir die mense in wie God ’n welbehae het” (Luk 2:14).
O ja, die goeie evangelie ken hulle goed. O, so goed! Maar hulle kan dit nie so diep soos ’n mens beleef nie.
Laat ek dit met ’n voorbeeld verduidelik: As iemand ernstig siek was en gesond geword het, dan is hy daaroor buitengewoon bly... veral as jy baie ernstig siek was.Jy besef terdeë hoe groot die genade van genesing is. Iemand wat nog nooit so siek was nie, kan dalk verstaan as die persoon daaroor praat maar kan dit nooit ten volle begryp nie. Ons kan dit op ’n manier met mekaar deel, maar as jy self nog nie daar was nie, self dit nie so ervaar het nie, dan mis jy daardie dieper dimensie.
As sondaar-mense wat so diep geval het, en so wonderbaarlik verlos is, het ons dus ’n ervaring-dimensie wat die engele nie het nie.
Ons was bedoel vir die verderf, maar nou het ons deel aan die saligheid wat Christus vir ons verdien het.
Maar, dit is nie vir hulle bedoel nie. Dit is vir julle bedoel, skryf Petrus aan die kerk in die verstrooiing! (1:1; 1:12).
Die vraag wat dus bly is eenvoudig: Beleef jy dit ook so? Is jy bewus dat jy meer bevoorreg is as die profete van ouds? En ook meer as engele?
Soek jy daarin die boodskap? Lees jy dit oor en oor, om te hoor van jou diepe verlorenheid en ook van sy wonderbaarlik redding?
Jaag nie die dinge van die wêreld na nie. Geld, sport en plesier kan nooit soveel vreugde gee nie. Sukses of selfs liggaamlike gesondheid sal dit nie bewerk nie.
Is dit nie wat nodig is dat ons met nuwe ywer die evangelie aan die wêreld wil verkondig nie. Daardie blydskap en opgewondenheid oor Christus se genade, kan dan nie meer binne-in jou bly nie.
Nee, elke dag is jy weer van vooraf so opgewonde soos ’n nuwe bekeerde, wat bewus is van sy voorreg om gered te wees, en borrel jy van die blydskap oor dit wat Christus vir ons gedoen het.
Dan sal ons soos die apostels wees wat op Pinksterdag sê: Ons kan nie stilbly oor die groot dinge van God nie!
Laat die Here jou meevoer deur sy Woord en Gees, besef die groot voorreg wat jy mag beleef, en wees getuies van sy onuitspreeklike genade wat Hy ook aan jou en my bewys het.